Jake neem Curriebeker-leisels by Edgar oorJake White. (Foto: GB Jordaan.) As die Blou Bulle maar net met die swaai van ŉ towerstaf van sy nederlaagprobleme kon ontslae raak, sou die rugbyunie dit waarskynlik lankal reeds gedoen het. Dit is nie net in die Europese kompetisies waar die Pretorianers skielik sukkel nie, maar die Curriebekerspan kry ook die wind van voor – soos wat sy nederlae teen die Pumas, Westelike Provinsie, Cheetahs en Griffons getuig. Nou het die Blou Bulle Maatskappy (BBM) aangekondig dat Jake White die Curriebeker-afrigtersleisels sal vasvat, terwyl Edgar Marutlulle weer by die junior spanne betrokke sal wees. “Ek het met Edgar vergader en hy het gevoel dat iets gedoen moet word en dat die unie se belange eerste kom. Dit is ŉ sienswyse wat ons al twee deel en iets waarvoor hy ŉ klop op die skouer verdien,” het White gesê. Volgens die Wêreldbeker-wenafrigter is dit belangrik om te besef dat dinge nie altyd volgens plan verloop nie en dat daar proaktief opgetree moet word. “Ek sal hard saam met die afrigtersgroep (Gert Smal, Hugo van As en Sean Everitt) werk en ŉ manier vind om ons veldtog weer op koers te kry.” Op sy beurt het Marutlulle ingestem dat die afrigterskuif in die beste belang van die unie is. “Ek is dankbaar vir die geleentheid wat ek gekry het om aan die stuur van die Curriebekerspan te staan. As afrigter en oudspeler sal ek altyd die belange van hierdie wonderlike franchise op die hart dra,” het hy gesê. Intussen het Willem Strauss (uniepresident) sy gewig agter White gegooi om dinge op die rugbyveld om te draai. “Dit is belangrik om nou agter ons span en afrigter te staan – ons mag dalk net vir ŉ paar verrassings sorg. Ek is oortuig dat die meeste van ons al terugslae in die lewe ervaar het; dit is hoe jy terugbaklei wat die belangrikste is.” Die Bulle speel Vrydag om 17:00 teen Griekwas op Loftus Versfeld. Pumas 63 – 15 Blou Bulle Westelike Provinsie 41 – 33 Blou Bulle Cheetahs 32 – 7 Blou Bulle Griffons 32 – 28 Blou Bulle